
Gyermekotthonban gondozott gyermekek életkörülményei és önálló életkezdési esélyeik.

Pályamunkám témája a gyermekotthonban gondozott gyermekek életkörülményei. Kutatásomat egy különleges gyermekotthonban végeztem, ahol az egyetemi tanulmányaim zárógyakorlatát is töltöttem. A kutatás célja egy Hajdú-Bihar Vármegyében működő Gyermekotthoni Központban dolgozó szakemberek megkérdezése volt, akik által megismerhetjük a gyermekotthonban gondozott gyermekek és fiatal felnőttek élethelyzetét, életkörülményeit. A kutatás módszereként a félig strukturált interjút választottam, ami lehetővé teszi az adott probléma mélyebb feltárását valamint lehetőség van megismerni az interjú alany álláspontját, gondolatait. (Lengyelné, 2013).
A kutatás során a gyermekotthon nyolc szakemberének részvételével valósult meg az interjúk felvétele. A kutatás eszközeként alkalmazott interjú főbb kérdései a demográfiai adatok (kor, nem, iskolai végzettség) mellet az intézményben élő gyermekek szociális körülményeire, a szakembereknek a gyermekek nevelésével, oktatásával kapcsolatos nehézségeire, a gyermekek jövőképére, a hátránykompenzáló tevékenységekre és a szakemberek közötti együttműködésre vonatkoztak. A kutatásban a következő kérdésekre kerestem a választ: A lakásotthonban gondozott gyermekekre és fiatal felnőttekre jellemzőek-e a szociális alkalmazkodási problémák, amiből kifolyólag számukra jelentősen nehezebb lehet a gyermekotthoni környezetbe való beilleszkedés; Hogyan és milyen formában valósul meg a szakemberek közötti interprofesszionális együttműködés a vizsgált intézményben; Milyen módszerekkel tudják konstruálni a lakásotthonokban a családias környezet kialakítását a gondozott gyermekek számára.
A kutatás eredménye alapján kiderült, hogy a lakásotthonokba kerülő gyermekek számára nehézséget jelentenek a komoly érzelmi és viselkedési problémák, a beilleszkedés, az alkalmazkodás, az érzelmek kinyilvánítása és az önkontroll. A segítő szakma sikerességét meghatározza az intézmények közötti együttműködés és a szakemberek közötti team munka megvalósulása. A megkérdezett szakemberek szerint a tanulmányi sikerek mellett elengedhetetlen a gyermekek számára az érzelmi támogatás, az alkalmazkodás és a motiválás. A lakásotthonok fő célja a családias környezet biztosítása, mely a közös programok, ünnepek megtartása által, valamint a belső és a külső környezet kialakításával valósul meg.



